बीएसएफ ने भारतीय सीमा में प्रवेश कर रहे 5 घुसपैठिए किए ढेर, सर्च ऑपरेशन जारी
सीमा सुरक्षा बल (बीएसएफ) के जवानों ने पंजाब के तरन तारन जिले में भारत पाकिस्तान सीमा के नजदीक डल सीमा चौकी पर शनिवार तड़के पांच संदिग्ध लोगों को ढेर कर दिया।
चंडीगढ़: सीमा सुरक्षा बल (बीएसएफ) के जवानों ने पंजाब के तरन तारन जिले में भारत पाकिस्तान सीमा के नजदीक डल सीमा चौकी पर शनिवार तड़के पांच संदिग्ध लोगों को ढेर कर दिया। बीएसएफ के एक अधिकारी ने यह जानकारी दी। उन्होंने बताया कि बीएसएफ के जवानों ने भारत-पाकिस्तान सीमा के करीब डल सीमा चौकी पर संदिग्ध गतिविधियां देखीं जिसके बाद उन्होंने तड़के करीब 4:45 बजे गोलियां चलाईं।उन्होंने बताया कि पांच शव बरामद किए गए हैं और तलाशी अभियान चल रहा है। शवों की शिनाख्त अभी नहीं हो सकी है। बीएसएफ का सर्च ऑपरेशन जारी है। खेमकरन तरन तारन में आता है और यह बॉर्डर से सटा इलाका है। बताया जा रहा है कि इनमें से एक के पास असॉल्ट राइफल भी मिली है।बीएसएफ के एक अधिकारी ने कहा, "बीएसएफ की 103वीं बटालियन के सैनिकों ने तरन तारन, पंजाब के साथ अंतर्राष्ट्रीय सीमा का उल्लंघन करने वाले घुसपैठियों की संदिग्ध गतिविधि को देखा। रूकने के लिए कहे जाने पर उन्होंने बीएसएफ सैनिकों पर गोलीबारी की, उन्होंने आत्मरक्षा में जवाबी कार्रवाई की। जिसमें 5 घुसपैठियों को गोली मारी।"गौरतलब है कि सीमा पार से आतंकियों को लगातार भारत में भेजा जाता है। सेना की मुस्तैदी के चलते आतंकी संगठनों के मंसूबों पर हर बार पानी फिर जाता है। पिछले कुछ समय में जम्मू-कश्मीर में सुरक्षाबल आतंकी घुसपैठ की कई कोशिशों को नाकाम कर चुके हैं।